Na temelju članka 15. stavka 6. Zakona o Studentskom zboru i drugim studentskim organizacijama („Narodne novine“ br. 71/07.), Studentski zbor Sveučilišta u Splitu, na 27. sjednici održanoj 01. ožujka 2012. godine, donio je

**PRAVILA**

**ZA PROVEDBU STUDENTSKIH IZBORA**

**ZA STUDENTSKI ZBOR SVEUČILIŠTA U SPLITU**

**I ZNANSTVENO-NASTAVNIH/UMJETNIČKO-NASTAVNIH**

**SASTAVNICA SVEUČILIŠTA**

**I. OPĆE ODREDBE**

Članak 1.

(1) Pravilima za provedbu studentskih izbora za Studentski zbor Sveučilišta u Splitu i znanstveno-nastavnih/umjetničko-nastavnih sastavnica Sveučilišta (u daljnjem tekstu: Pravila) pobliže se uređuje izbor studenata Sveučilišta u Splitu (u daljnjem tekstu: Sveučilište) za studentske predstavnike u Studentski zbor Sveučilišta u Splitu i studentske zborove sastavnica Sveučilišta. Studentski zbor Sveučilišta u Splitu je studentsko predstavničko tijelo organizirano na razini Sveučilišta u Splitu (u daljnjem tekstu: Studentski zbor). Studentski zbor sastavnice Sveučilišta je studentsko predstavničko tijelo organizirano na razini znanstveno-nastavne/umjetničko-nastavne sastavnice Sveučilišta (u daljnjem tekstu: Studentski zbor sastavnice).

(2) Studentske predstavnike u Studentski zbor imaju pravo birati svi studenti Sveučilišta.

(3) Studentske predstavnike u Studentski zbor sastavnice imaju pravo birati samo studenti te sastavnice Sveučilišta.

(4) Izbori se raspisuju na razini Sveučilišta i na razini sastavnica Sveučilišta, a provode se na biračkim mjestima Sveučilišta.

**II. IZBORI ZA SVEUČILIŠNU LISTU**

Članak 2.

(1) Izbori za Sveučilišnu listu Studentskog zbora (članove i zamjenike) održavaju se u pravilu između 15. i 30. ožujka svake druge akademske godine.

(2) Izbore raspisuje Rektor Sveučilišta najmanje 30 dana prije njihova održavanja.

(3) Istovremeno po raspisivanju izbora Rektor Sveučilišta je dužan najmanje 30 dana prije njihova održavanja putem službenih internet stranica i oglasne ploče Sveučilišta izvijestiti o raspisanim izborima.

(4) U pravilu, jedne godine se održavanju izbori na sastavnicama Sveučilišta, a iduće godine izbori za Sveučilišnu listu.

(5) Mandat izabranih predstavnika i njihovih zamjenika na Sveučilišnoj listi traje dvije godine.

Članak 3.

(1) Studentski zbor kao predstavničko tijelo čini ukupno 26 članova od čega 17 članova predstavnici studentskih zborova sastavnica, a 9 članova čine studenti izabrani na izborima za Sveučilište.

(2) Članovi na izborima za Sveučilišnu listu (9 članova) se izabiru u sljedećih 6 izbornih jedinica:

* 1. izborna jedinica (2 studenta Ekonomskog fakulteta, Kineziološkog fakulteta ili Pravnog fakulteta),
* 2. izborna jedinica (2 studenta Fakulteta elektrotehnike, strojarstva i brodogradnje, Građevinsko-arhitektonskog fakulteta, Pomorskog fakulteta ili Sveučilišnog studijskog centra za stručne studije),
* 3. izborna jedinica (1 student Prirodoslovno-matematičkog fakulteta ili Sveučilišnog studijskog centra za studije mora),
* 4. izborna jedinica (1 student Kemijsko-tehnološkog fakulteta, Studija *Mediteranska poljoprivreda*, ili Umjetničke akademije),
* 5. izborna jedinica (1 student Medicinskog fakulteta ili Sveučilišnog studijskog centra za forenzične znanosti),
* 6. izborna jedinica (1 student Katoličkog bogoslovnog fakulteta ili Filozofskog fakulteta),
* jedan student koji je skupio najveći broj glasova, a prema prethodnim odredbama ovog članka nije izabran u Studentski zbor.

(3) Studenti mogu glasovati za kandidata iz svoje izborne jedinice.

(4) U Studentski zbor kao predstavnici iz stavka 2. su izabrani studenti s najvećim brojem glasova u svojoj izbornoj jedinici.

(5) U slučaju da se na određenim izbornim jedinicama iz stavka 2. ne kandidira predviđen broj studenata, u Studentski zbor su izabrani oni studenti koji su imali najveći broj glasova u svim drugim izbornim jedinicama.

Članak 4.

(1) Kandidirati se na listu za Studentski zbor mogu svi studenti koji studiraju na Sveučilištu, a nisu već izabrani predstavnici u Studentskom zboru pojedine sastavnice Sveučilišta.

(2) Kandidatura, da bi bila valjana, mora ispunjavati sljedeće uvjete:

* ime i prezime kandidata i zamjenika koji se nalaze na izbornoj listi;
* matični broj indeksa studenata koji se nalaze na izbornoj listi;
* akademsku godinu u kojoj su prvi puta upisali studij;
* presliku indeksa iz koje je evidentan upis u tekuću akademsku godinu
* potpise podrške kandidature sukladno stavku 4. ovog članka

(3) Za pravovaljanost prijedloga kandidata potrebno je prikupiti najmanje 50 potpisa studenata Sveučilišta unutar svoje izborne jedinice na službenom obrascu.

(4) Kandidature se podnose izbornom povjerenstvu najkasnije 10 dana prije održavanja izbora, a objavljuju se najmanje 8 dana prije provođenja izbora.

(5) Objavljivanje kandidatura obavezno se provodi putem službenih stranica Sveučilišta i Studentskog zbora.

(6) Za kandidate na izborima za Studentski zbor imaju pravo glasati svi studenti Sveučilišta upisani u tekuću akademsku godinu.

Članak 5.

(1) Izborno povjerenstvo osniva se u svrhu provođenja studentskih izbora na razini Sveučilišta.

(2) Rektor Sveučilišta imenuje izborno povjerenstvo koje provodi izbore, najmanje 45 dana prije održavanja izbora.

(3) Izborno povjerenstvo ima 5 članova. Tri člana povjerenstva i njihove zamjenike predlaže Studentski zbor, a dva člana povjerenstva i njihove zamjenike predlaže Senat iz reda nastavnog osoblja.

(4) Zahtjev za imenovanjem pojedinih članova povjerenstva upućuje Rektor Sveučilišta svim tijelima koje vrše imenovanje sukladno stavku 3. ovog članka najmanje 30 dana prije njihova održavanja u pismenom obliku službenim putem.

(5) U slučaju neimenovanja pojedinih članova Izbornog povjerenstva od strane tijela predviđenih ovim Pravilima u roku od 8 dana od zaprimanja zahtjeva Rektor Sveučilišta ima pravo imenovati članove Izbornog povjerenstva umjesto tijela koje nije postupilo po upućenom zahtjevu.

(6) Izborno povjerenstvo se formira najmanje 20 dana prije održavanja izbora.

(7) Izborno povjerenstvo imenuje biračke odbore i utvrđuje popis birača.

(8) Rektor Sveučilišta dužan je dostaviti popis birača Izbornom povjerenstvu najmanje 15 dana prije održavanja izbora.

(9) Izborno povjerenstvo donosi odluku o broju biračkih mjesta i točnoj adresi biračkih mjesta najmanje 15 dana prije održavanja izbora.

(10) Članovi povjerenstva za prigovore i članovi biračkih odbora, kandidati na izborima i članovi Studentskog zbora s važećim mandatom ne mogu biti istodobno i članovi izbornog povjerenstva.

(11) Izborno povjerenstvo dužno je javno objaviti sve pravovaljane kandidature na službenim oglasnim pločama i internet stranicama Sveučilišta i Studentskog zbora 8 dana prije održavanja izbora.

(12) Ukoliko kandidati žele predstaviti svoje programe, Izborno povjerenstvo dužno je, u dogovoru s dekanom/pročelnikom sastavnice Sveučilišta i Rektorom Sveučilišta osigurati vrijeme i mjesto predstavljanja kandidata.

(13) Izborno povjerenstvo dužno je osigurati glasačke listiće, te iste dostaviti proporcionalno broju glasačkog tijela na biračka mjesta Sveučilišta.

(14) Izborno povjerenstvo dužno je osigurati tajnost glasovanja.

(15) Izborno povjerenstvo dužno je dostaviti paravan, glasačku kutiju i obrazac za izvještaj Biračkog odbora na biračka mjesta Sveučilišta.

(16) Nadzor nad izborima provode Izborno povjerenstvo i birački odbor pojedinog biračkog mjesta koji su dužni:

* zabraniti zadržavanje osobama koje nemaju pravo nalaziti se u blizini biračkog mjesta,
* odstraniti promidžbeni materijal i druge promidžbene aktivnosti kandidata na izborima na biračkim mjestima.

(17) Izborno povjerenstvo obvezuje se u roku od 72 sata od zatvaranja birališta u pismenom i digitalnom obliku dostaviti službene rezultate izbora i zapisnike o radu svih imenovanih tijela Rektoru Sveučilišta i Studentskom zboru te o rezultatima izbora javno obavijestiti sve studente putem službene internet stranice sastavnice Sveučilišta.

Članak 6.

(1) Prigovori na tijek i rezultate izbornog postupka podnose se Povjerenstvu za prigovore u roku od 24 sata od objavljivanja rezultata.

(2) Povjerenstvo za prigovore ima pet članova. Dva člana povjerenstva i njihove zamjenike iz redova studenata predlaže Studentski zbor, a imenuje Rektor Sveučilišta. Tri člana povjerenstva i njihove zamjenike iz reda nastavnog osoblja predlaže Senat, a imenuje Rektor Sveučilišta.

(3) Članovi Izbornog povjerenstva i biračkih odbora, kandidati na izborima i članovi Studentskog zbora s važećim mandatom ne mogu biti istodobno i članovi povjerenstva za prigovore.

(4) Povjerenstvo za prigovore dužno je svaki prigovor koji je podnesen u roku od 24 sata nakon objavljivanja izbornih rezultata, riješiti u roku od pet dana, a zatim dostaviti Izbornom Povjerenstvu i podnositelju prigovora.

Članak 7.

(1) Birački odbor broji minimalno 5 članova, a po potrebi može brojati i više.

(2) Odluku o potrebi većeg broja članova biračkog odbora donosi Izborno povjerenstvo.

(3) Birački odbor se bira na način da svaki član Izbornog povjerenstva imenuje po jednog člana Biračkog odbora, a u slučaju da birački odbor ima više od 5 članova, ostali članovi biraju se većinom glasova Izbornog povjerenstva.

(4) Birački odbori provode glasovanje birača na biračkim mjestima, te osiguravaju pravilnost i tajnost glasovanja.

(5) Birački odbor, u punom sastavu, otvara biračka mjesta, osigurava uvjete za zakonito provođenje izbornog postupka, zatvara birališta, vrši prebrojavanje glasova i sastavlja i dostavlja zapisnik, potpisan od strane svih članova, o provedenim izborima najkasnije 24 sata od zatvaranja birališta Izbornom povjerenstvu.

(6) Predsjednik Biračkog odbora, članovi i zamjenici odbora ne mogu biti i članovi Povjerenstva za prigovore, članovi neovisnog promatračkog tijela, članovi Izbornog povjerenstva i ne mogu biti kandidati za studentske izbore.

(7) Članovi Biračkog odbora raspolažu sa popisom birača, te su dužni prije izdavanja glasačkog listića isključivo na temelju INDEKS-a ili osobne iskaznice ustvrditi da li student ima pravo glasa na pojedinom biračkom mjestu.

(8) Birački odbor ne može ulaziti u privatnost glasača, ne može govoriti glasačima kako glasati, te utjecati na njih na bilo koji način.

(9) Predsjednik biračkog odbora odgovoran je za nazočnost članova i zamjenika članova na biračkom mjestu, za organizaciju rada biračkog odbora, tajnost izbora, te za održavanje reda na biračkom mjestu.

(10) Birački odbor ovlašten je udaljiti s biračkog mjesta bilo koju osobu koja svojim postupcima onemogućava propisno provođenje izbora. U slučaju teže povrede javnog reda i mira, birački odbor dužan je, uz prethodnu suglasnost Rektora Sveučilišta, pozvati djelatnike Ministarstva unutarnjih poslova na intervenciju. U navedenom slučaju, birački odbor prekinut će glasovanje do trenutka kada se ponovo stvore uvjeti za glasovanje. Prekid glasovanja ne uračunava se u vrijeme trajanja glasovanja.

Članak 8.

(1) U izborima za Studentski zbor imaju pravo sudjelovati svi studenti, sukladno Zakonu o studentskom zboru i drugim studentskim organizacijama, Statutu Sveučilišta, Statutu Studentskog zbora i ovim Pravilima.

(2) Svi studenti Sveučilišta imaju pravo birati i biti birani za studentske predstavnike (članove i zamjenike) u Studentskom zboru.

(3) Za studentskog predstavnika ne može se kandidirati student koji u posljednje dvije godine studija nije sakupio minimalno 60 ECTS bodova ili koji drugi put ponavlja godinu tijekom trajanja studija koji se izvodi prema propisima koji su vrijedili prije stupanja na snagu Zakona o znanstvenoj djelatnosti i visokom obrazovanju te u ostalim slučajevima predviđenim Statutom Studentskog zbora i ovim Pravilima.

(4) Stavak 3. ne primjenjuje se na one studente „predbolonjskih“, poslijediplomskih i dr. studija čiji studijski programi ili druge okolnosti onemogućuju studentu ispunjenje uvjeta iz istog stavka.

Članak 9.

(1) Oblik, izgled i boju glasačkog listića određuje Izborno povjerenstvo.

(2) Broj glasačkih listića mora biti jednak broju glasačkog tijela.

(3) Glasački listić mora biti ovjeren pečatom Sveučilišta.

Članak 10.

(1) Svaki student ili grupa studenata imaju pravo neovisno promatrati izbore za studentske predstavnike.

(2) Zahtjev za nadgledanjem izbora predaje se najkasnije osam (8) dana prije početka izbora u pisanom obliku Rektoru Sveučilišta, koji je dužan na zahtjev odgovoriti najkasnije tri (3) dana prije početka izbora, te odgovor proslijediti Izbornom povjerenstvu, Biračkom odboru i Povjerenstvu za prigovore.

(3) Da bi zahtjev iz prethodnog stavka bio pravovaljan potrebno je Rektoru Sveučilišta priložiti sljedeće dokumente:

* ime i prezime promatrača
* kopiju prve i zadnje ispunjene strane indeksa kojim se potvrđuje da je student upisao tekući semestar ili ovjerenu potvrdu referade o upisanom semestru
* potvrdu Izbornog povjerenstva da nisu kandidati na studentskim izborima i članovi izbornih tijela i biračkih odbora. Potvrdu potpisuje predsjednik Izbornog povjerenstva na službenom obrascu.

(4) Rektor Sveučilišta odlučuje o prihvaćanju ili odbijanju zahtjeva za nadgledanje izbora koji se moraju pismeno obrazložiti.

(5) Neovisni promatrači mogu biti svi studenti Sveučilišta bez obzira na kojoj sastavnici Sveučilišta studiraju, a koji nisu članovi Izbornog povjerenstva, Biračkog odbora, Povjerenstva za prigovore i kandidati za studentske predstavnike.

(6) Neovisni promatrači mogu nadgledati provedbu izbora i prebrojavanje glasova, ali se u niti jednom trenutku ne smiju ometati rad Izbornog povjerenstva i Biračkog odbora.

(7) Ukoliko postoje nepravilnosti u provedbi izbora neovisni promatrači dužni su iste prijaviti Povjerenstvu za prigovore u pisanom obliku.

Članak 11.

(1) Na izborima je pobijedio onaj kandidat koji je dobio najveći broj glasova.

(2) Ukoliko dva ili više kandidata imaju isti broj glasova, a jedan ulazi u sastav Studentskog zbora izbori će se ponoviti samo za te kandidate,

(3) Kod ponovljenih izbora pobijedio je onaj kandidat koji je dobio najveći broj glasova studenata koji su pristupili izborima bez obzira na postotak.

(4) Ukoliko se izbori ponavljaju, ponavlja se samo izborni postupak.

Članak 12.

(1) Studentski zbor, uz sedamnaest (17) predstavnika Studentskih zborova sastavnica Sveučilišta, čini i dodatnih devet (9) članova biranih na razini Sveučilišta, a za koje Izborno povjerenstvo utvrdi da su dobili najveći broj glasova na izborima.

(2) Najkasnije 15 dana nakon proglašenja pravovaljanosti izbora Rektor Sveučilišta će sazvati i voditi konstituirajuću sjednicu Studentskog zbora.

(3) Na konstituirajućoj sjednici mora se izabrati predsjednik Studentskog zbora.

**III. IZBORI NA SASTAVNICAMA SVEUČILIŠTA**

Članak 13.

(1) Izbori za studentski zbor na sastavnicama Sveučilišta (članove i zamjenike) održavaju se u pravilu između 15. i 30. ožujka svake druge akademske godine.

(2) Izbore raspisuje čelna osoba (dekan/pročelnik) pojedine sastavnice Sveučilišta najmanje 30 dana prije njihova održavanja.

(3) Istovremeno po raspisivanju izbora na pojedinoj sastavnici Sveučilišta čelna osoba (dekan/pročelnik) te sastavnice dužna je najmanje 30 dana prije njihova održavanja putem službenih internet stranica i oglasne ploče sastavnice Sveučilišta izvijestiti o raspisanim izborima.

(4) Izbori su pravovaljani ukoliko na studentskim izborima za članove studentskog zbora pojedine sastavnice Sveučilišta bude prijavljen dovoljan broj kandidatura za popunu broja članova Studentskog zbora sastavnice sukladno statutu te sastavnice Sveučilišta i ovim Pravilima.

Članak 14.

(1) Kandidirati se na listu sastavnice Sveučilišta mogu samo studenti koji studiraju na toj sastavnici Sveučilišta, a nisu već izabrani predstavnici u Studentskom zboru Sveučilišta.

(2) Kandidatura, da bi bila valjana, mora ispunjavati sljedeće uvjete:

* ime i prezime kandidata i zamjenika koji se nalaze na izbornoj listi;
* matični broj indeksa studenata koji se nalaze na izbornoj listi;
* akademsku godinu u kojoj su prvi puta upisali studij;
* presliku indeksa iz koje je evidentan upis u tekuću akademsku godinu
* potpise podrške kandidature sukladno stavku 3. ovog članka

(3) Za pravovaljanost prijedloga kandidacijske liste za izbor predstavnika u Studentski zbor

sastavnice potrebno je prikupiti najmanje 5% potpisa birača sastavnice ili minimalno 100 potpisa u slučaju sastavnice koja broji preko 1500 studenata na kojoj se lista prijavljuje.

(4) Na listi mora biti najmanje onoliko kandidata koliko ima studenata u vijeću sastavnice Sveučilišta, sukladno statutu sastavnice Sveučilišta, a prema utvrđenom broju studenata dodiplomskih, preddiplomskih, diplomskih, integriranih preddiplomskih i diplomskih i poslijediplomskih te stručnih studija.

(5) Kandidature se podnose izbornom povjerenstvu u pismenom i digitalnom obliku najkasnije 10 dana prije održavanja izbora, a objavljuju se najmanje 8 dana prije provođenja izbora na službenim stranicama i oglasnoj ploči pojedine sastavnice Sveučilišta i Studentskog zbora.

(6) Za kandidate na listi sastavnice Sveučilišta mogu glasovati samo studenti koji studiraju na studijima koje ustrojava i izvodi sastavnica Sveučilišta.

Članak 15.

(1) Izborno povjerenstvo osniva se u svrhu provođenja studentskih izbora na razini sastavnice Sveučilišta.

(2) Čelna osoba (dekan/pročelnik) sastavnice Sveučilišta imenuje izborno povjerenstvo koje provodi izbore, najmanje 45 dana prije održavanja izbora.

(3) Izborno povjerenstvo ima 5 članova. Tri člana povjerenstva i njihove zamjenike predlaže Studentski zbor, a dva člana povjerenstva i njihove zamjenike predlaže vijeće pojedine sastavnice.

(4) Zahtjev za imenovanjem pojedinih članova povjerenstva upućuje čelna osoba (dekan/pročelnik) te sastavnice svim tijelima koje vrše imenovanje sukladno stavku 3. ovog članka najmanje 30 dana prije njihova održavanja u pismenom obliku službenim putem.

(5) U slučaju neimenovanja pojedinih članova Izbornog povjerenstva od strane tijela predviđenih Statutom Studentskog zbora i ovim Pravilima u roku od 8 dana od zaprimanja zahtjeva čelna osoba (dekan/pročelnik) te sastavnice ima pravo imenovati članove Izbornog povjerenstva umjesto tijela koje nije postupilo po upućenom zahtjevu.

(6) Izborno povjerenstvo se formira najmanje 20 dana prije održavanja izbora.

(7) Izborno povjerenstvo imenuje biračke odbore i utvrđuje popis birača.

(8) Čelna osoba (dekan/pročelnik) pojedine sastavnice dužna je dostaviti popis birača Izbornom povjerenstvu minimalno 15 dana prije održavanja izbora.

(9) Članovi povjerenstva za prigovore i članovi biračkih odbora, kandidati na izborima i članovi Studentskog zbora sastavnice s važećim mandatom ne mogu biti istodobno i članovi izbornog povjerenstva.

(10) Izborno povjerenstvo sastavnice Sveučilišta dužno je javno objaviti sve pravovaljane kandidacijske liste na službenoj oglasnoj ploči i internet stranici sastavnice Sveučilišta 8 dana prije održavanja izbora.

(11) Ukoliko kandidati žele predstaviti svoje programe, Izborno povjerenstvo sastavnice Sveučilišta dužno im je, u dogovoru s dekanom/pročelnikom sastavnice Sveučilišta, osigurati vrijeme i mjesto predstavljanja.

(12) Dekan/pročelnik sastavnice Sveučilišta dužan je osigurati nesmetano provođenje studentskih izbora te osigurati uvjete za rad biračkih odbora, Izbornog povjerenstva, promatrača te ostale materijalne uvjete za provođenje izbora (tiskanje glasačkih listića, kutija za glasovanje, paravane za glasovanje i ostale materijalne uvjete).

(13) Izborno povjerenstvo dužno je nadzirati izbore, odrediti vrijeme i mjesto održavanja izbora, osigurati glasačke listiće, kutije za izbore, tajnost glasovanja na izbornim mjestima, te organizirati biračke odbore.

(14) Izborno povjerenstvo zaduženo je za dopremanje i otpremanje glasačkih kutija, te ostalog izbornog materijala.

(15) Nadzor nad izborima provode Izborno povjerenstvo i Birački odbor koji su dužni:

* zabraniti zadržavanje osobama koje nemaju pravo nalaziti se u blizini biračkog mjesta,
* odstraniti promidžbeni materijal i druge promidžbene aktivnosti kandidata na izborima na biračkim mjestima.

(16) Izborno povjerenstvo obvezuje se u roku od 72 sata od zatvaranja birališta u pismenom i digitalnom obliku dostaviti službene rezultate izbora i zapisnike o radu svih imenovanih tijela čelnoj osobi (dekan/pročelnik) pojedine sastavnice i Studentskom zboru te o rezultatima izbora javno obavijestiti sve studente putem službene internet stranice sastavnice Sveučilišta.

Članak 16.

(1) Birački odbor broji minimalno 5 članova, a po potrebi može brojati i više.

(2) Odluku o potrebi većeg broja članova biračkog odbora donosi Izborno povjerenstvo.

(3) Birački odbor se bira na način da svaki član Izbornog povjerenstva imenuje po jednog člana Biračkog odbora, a u slučaju da birački odbor ima više od 5 članova, ostali članovi biraju se većinom glasova Izbornog povjerenstva.

(4) Birački odbori provode glasovanje birača na biračkim mjestima, te osiguravaju pravilnost i tajnost glasovanja.

(5) Birački odbor, u punom sastavu, otvara biračka mjesta, osigurava uvjete za zakonito provođenje izbornog postupka, zatvara birališta, vrši prebrojavanje glasova i sastavlja i dostavlja zapisnik, potpisan od strane svih članova, o provedenim izborima najkasnije 24 sata od zatvaranja birališta Izbornom povjerenstvu.

(6) Predsjednik Biračkog odbora, članovi i zamjenici odbora ne mogu biti i članovi Povjerenstva za prigovore, članovi neovisnog promatračkog tijela, članovi Izbornog povjerenstva i ne mogu biti kandidati za studentske izbore.

(7) Članovi Biračkog odbora raspolažu sa popisom birača, te su dužni prije izdavanja glasačkog listića isključivo na temelju INDEKS-a ili osobne iskaznice ustvrditi da li student ima pravo glasa na pojedinom biračkom mjestu.

(8) Birački odbor ne može ulaziti u privatnost glasača, ne može govoriti glasačima kako glasati, te utjecati na njih na bilo koji način.

(9) Predsjednik biračkog odbora odgovoran je za nazočnost članova i zamjenika članova na biračkom mjestu, za organizaciju rada biračkog odbora, tajnost izbora, te za održavanje reda na biračkom mjestu.

(10) Birački odbor ovlašten je udaljiti s biračkog mjesta bilo koju osobu koja svojim postupcima onemogućava propisno provođenje izbora. U slučaju teže povrede javnog reda i mira, birački odbor dužan je, uz prethodnu suglasnost čelne osobe (dekan/pročelnik) sastavnice, pozvati djelatnike Ministarstva unutarnjih poslova na intervenciju. U navedenom slučaju, birački odbor prekinut će glasovanje do trenutka kada se ponovo stvore uvjeti za glasovanje. Prekid glasovanja ne uračunava se u vrijeme trajanja glasovanja.

Članak 17.

(1) Prigovori na tijek i rezultate izbornog postupka podnose se Povjerenstvu za prigovore u roku od 24 sata od objavljivanja rezultata.

(2) Povjerenstvo za prigovore ima 5 članova. Dva člana povjerenstva i njihove zamjenike iz redova studenata predlaže Studentski zbor, a imenuje čelna osoba (dekan/pročelnik) sastavnice. Tri člana povjerenstva i njihove zamjenike iz reda nastavnog osoblja predlaže vijeće sastavnice, a imenuje čelna osoba (dekan/pročelnik) sastavnice.

(3) Članovi Izbornog povjerenstva i biračkih odbora, kandidati na izborima i članovi Studentskog zbora sastavnice s važećim mandatom ne mogu biti istodobno i članovi povjerenstva za prigovore.

(4) Povjerenstvo za prigovore dužno je svaki prigovor koji je podnesen u roku od 24 sata nakon objavljivanja izbornih rezultata riješiti u roku od 5 dana, a zatim dostaviti Izbornom Povjerenstvu i podnositelju prigovora.

Članak 18.

(1) Oblik, izgled i boju glasačkog listića određuje Izborno povjerenstvo.

(2) Broj glasačkih listića mora biti jednak broju glasačkog tijela.

(3) Glasački listić mora biti ovjeren pečatom sastavnice Sveučilišta na kojoj se glasuje.

Članak 19.

(1) Svaki student ili grupa studenata imaju pravo neovisno promatrati izbore za studentske predstavnike.

(2) Zahtjev za nadgledanjem izbora predaje se najkasnije osam (8) prije početka izbora u pisanom obliku čelnoj osobi (dekan/pročelnik) sastavnice na kojoj se provode izbori, koji je dužan na zahtjev odgovoriti najkasnije tri (3) dana prije početka izbora, te odgovor proslijediti Izbornom povjerenstvu, Biračkom odboru i Povjerenstvu za prigovore.

(3) Da bi zahtjev iz prethodnog stavka bio pravovaljan potrebno je čelnoj osobi (dekan/pročelnik) sastavnice priložiti sljedeće dokumente:

* ime i prezime promatrača
* kopiju prve i zadnje ispunjene strane indeksa kojim se potvrđuje da je student upisao tekući semestar ili ovjerenu potvrdu referade o upisanom semestru
* potvrdu Izbornog povjerenstva da nisu kandidati na studentskim izborima i članovi izbornih tijela i biračkih odbora. Potvrdu potpisuje predsjednik Izbornog povjerenstva na službenom obrascu.

(4) Čelna osoba (dekan/pročelnik) sastavnice odlučuje o prihvaćanju ili odbijanju zahtjeva za nadgledanje izbora koji se moraju pismeno obrazložiti.

(5) Neovisni promatrači mogu biti svi studenti Sveučilišta bez obzira na kojoj sastavnici Sveučilišta studiraju, a koji nisu članovi Izbornog povjerenstva, Biračkog odbora, Povjerenstva za prigovore i kandidati za studentske predstavnike.

(6) Neovisni promatrači mogu nadgledati provedbu izbora i prebrojavanje glasova, ali se u niti jednom trenutku ne smiju ometati rad Izbornog povjerenstva i Biračkog odbora.

(7) Ukoliko postoje nepravilnosti u provedbi izbora neovisni promatrači dužni su iste prijaviti Povjerenstvu za prigovore u pisanom obliku.

Članak 20.

(1) Studentski zborovi sastavnica će samostalno donijeti opće akte koji su u skladu sa Statutom Studentskog zbora i ovim Pravilima i svim ostalim aktima kojima se propisuje izborni postupak.

(2) Studentski zborovi sastavnica dužni su dobiti suglasnost Studentskog zbora Sveučilišta na predložene opće akte koji reguliraju izborni postupak pojedine sastavnice.

(3) Opći akti koji reguliraju izborni postupak pojedine sastavnice moraju biti usvojeni najmanje 60 dana prije održavanja izbora ili će se na odgovarajući način primijeniti opći akt koji je donio Studentski zbor Sveučilišta.

Članak 21.

(1) Po završetku izbornog postupka, od strane čelne osobe (dekan/pročelnik) sastavnice potrebno je kompletirati dokumentaciju koja uključuje:

* odluku o raspisivanju izbora
* podnesene kandidature sukladno članku 14. stavku 5. ovih Pravila
* zahtjev iz članka 15. stavka 4. ovih Pravila
* odluke o imenovanju Izbornog povjerenstva
* zapisnik sjednice i odluke o imenovanju biračkog odbora i povjerenstva za prigovore
* zapisnik Izbornog povjerenstva o provedenim izborima
* zapisnik biračkog odbora o provedenim izborima
* zapisnik povjerenstva za prigovore o provedenim izborima
* glasačke listiće

(2) Navedena dokumentacija iz stavka 1. ovog članka arhivira se u pismohrani pojedine sastavnice na minimalan rok od 5 godina od dana održavanja izbora.

(3) Čelna osoba (dekan/pročelnik) pojedine sastavnice Sveučilišta dužna je u roku od 7 dana od dana izbora dostaviti Studentskom zboru Sveučilišta presliku kompletne dokumentacije iz stavka 1. ovog članka, osim glasačkih listića.

Članak 22.

(1) Na izborima je pobijedio onaj kandidat koji je dobio najveći broj glasova.

(2) Ukoliko dva ili više kandidata imaju isti broj glasova, a jedan ulazi u sastav Studentskog zbora sastavnice izbori će se ponoviti samo za te kandidate,

(3) Kod ponovljenih izbora pobijedio je onaj kandidat koji je dobio najveći broj glasova studenata koji su pristupili izborima bez obzira na postotak.

(4) Ukoliko se izbori ponavljaju, ponavlja se samo izborni postupak.

Članak 23.

(1) Najkasnije 15 dana nakon proglašenja pravovaljanosti izbora na sastavnici Sveučilišta čelna osoba (dekan/pročelnik) sastavnice Sveučilišta će sazvati i voditi konstituirajuću sjednicu Studentskog zbora sastavnice.

(2) Na konstituirajućoj sjednici izabrati će se predsjednik Studentskog zbora sastavnice i predstavnik Studentskog zbora sastavnice u Studentskom zboru Sveučilišta.

SASTAV STUDENTSKIH ZBOROVA SASTAVNICA SVEUČILIŠTA

Članak 24.

(1) Sastav Studentskih zborova sastavnica Sveučilišta uređuje se Statutom Studentskog zbora pojedine sastavnice.

(2) Sastav Studentskog zbora sastavnice mora osigurati zastupljenost svih vrsta i razina studija različitih studijskih godina na razini sastavnice Sveučilišta.

(3) Predstavnik određene vrste ili razine studija odnosno studijske godine ne mora nužno biti student te vrste ili razine studija odnosno studijske godine.

(4) Svaki član Studentskog zbora sastavnice mora imati zamjenika.

IV. ZAVRŠNE ODREDBE

Članak 42.

Navođenje imenica: kandidat, student, član i sl. u muškom rodu u ovim Pravilima ne može se ni u kojem smislu tumačiti kao osnova za spolnu/rodnu diskriminaciju ili privilegiranje.

Članak 43.

Ova Pravila stupaju na snagu danom donošenja.

PREDSJEDNIK STUDENTSKOG ZBORA

SVEUČILIŠTA U SPLITU

Ivan Žižić